b'\n_START_ARTICLE_\n\xc5\xbdaidim\xc5\xb3 pultas\n_START_PARAGRAPH_\n\xc5\xbdaidim\xc5\xb3 pultas (angl. gamepad, joypad, control pad)\xc2\xa0\xe2\x80\x93 vienas i\xc5\xa1 \xc5\xbeaidim\xc5\xb3 valdymo \xc4\xafrengini\xc5\xb3 tip\xc5\xb3. \xc5\xbdaidim\xc5\xb3 pultas laikomas dvejomis rankomis ir daugiausia valdomas nyk\xc5\xa1\xc4\x8diais._NEWLINE_Daugelis kompiuterini\xc5\xb3 \xc5\xbeaidim\xc5\xb3 konsoli\xc5\xb3 valdomos i\xc5\xa1imtinai \xc5\xbeaidim\xc5\xb3 pultais. \xc5\xbdaidim\xc5\xb3 pultus taip pat galima naudoti ir valdant asmeninius kompiuterius, paprastai \xc5\xbeaid\xc5\xbeiant \xc5\xbeaidimus, kurie suprojektuoti \xc5\xbeaisti su pultu (kaip, pvz., konsoli\xc5\xb3 \xc5\xbeaidimai, pritaikyti asmeniniams kompiuteriams). Asmeniniams kompiuteriams skirt\xc5\xb3 \xc5\xbeaidim\xc5\xb3 pult\xc5\xb3 pavyzd\xc5\xbeiais b\xc5\xabt\xc5\xb3 Asus Eee Stick, Gravis PC, Microsoft SideWinder ir Saitek Cyborg._NEWLINE_Egzistuoja ir tokie \xc5\xbeaidim\xc5\xb3 valdymo \xc4\xafrenginiai, kurie geba emuliuoti klaviat\xc5\xabr\xc4\x85 ar pel\xc4\x99. Jie sukurti tam, kad b\xc5\xabt\xc5\xb3 galima apeiti toki\xc5\xb3 valdymo \xc4\xafrengini\xc5\xb3 palaikymo kompiuteriuose nebuvim\xc4\x85. Tai pat yra program\xc5\xb3 (kaip, pvz., JoyToKey, Xpadder ar Pinnacle Game Profiler), kurios gali atlikti toki\xc4\x85 pa\xc4\x8di\xc4\x85 funkcij\xc4\x85.\n_START_SECTION_\nKonstrukcija\n_START_PARAGRAPH_\n\xc5\xbdaidim\xc5\xb3 pult\xc4\x85 paprastai sudaro mygtukai tam tikriems veiksmams atlikti, valdomi de\xc5\xa1iniuoju nyk\xc5\xa1\xc4\x8diu, ir krypties valdiklis, valdomas kairiuoju nyk\xc5\xa1\xc4\x8diu. Senesni krypties valdikliai buvo kry\xc5\xbemin\xc4\x97s formos ir tur\xc4\x97jo keturias kryptis (angl. taip pat vadinti joypad arba d-pad), bet daugelis moderni\xc5\xb3 pult\xc5\xb3 papildomai (arba kaip pakaital\xc4\x85) turi po vien\xc4\x85 ar daugiau analogini\xc5\xb3 kreiptuk\xc5\xb3._NEWLINE_Kai kurie standartiniai \xc5\xbeaidim\xc5\xb3 pultai palei kra\xc5\xa1tus taip pat turi men\xc4\x8di\xc5\xb3 formos mygtukus (angl. shoulder buttons), centre \xc4\xafmontuot\xc4\x85 \xe2\x80\x9eStart\xe2\x80\x9c mygtuk\xc4\x85, pasirinkimo ir re\xc5\xbeimo mygtukus bei nedidel\xc4\xaf, vidin\xc4\xaf motor\xc4\x85, kuris skleid\xc5\xbeia vibracij\xc4\x85.'